Comunicare a Comisiei

Orientări privind planurile de redresare și reziliență în contextul planului REPowerEU

(2022/C 214/01)

De la adoptarea Regulamentului privind Mecanismul de redresare și reziliență („MRR”) (1), contextul geopolitic s-a schimbat în mod considerabil. Invadarea Ucrainei de către Rusia a avut un impact extrem de mare asupra societății și economiei Uniunii. Aceste provocări geopolitice fără precedent sporesc și mai mult importanța și necesitatea reducerii dependenței UE de combustibilii fosili, în special de cei importați din Rusia, inclusiv prin punerea în aplicare integrală a propunerilor din cadrul pachetului legislativ „Pregătiți pentru 55”, precum și prin creșterea gradului de utilizare a surselor regenerabile de energie și prin îmbunătățirea eficienței energetice. Pentru a aborda aceste provocări și la solicitarea Consiliului European, la 18 mai 2022, Comisia a publicat un plan REPowerEU de stabilire a unor acțiuni europene comune în acest domeniu, care completează măsurile luate în ceea ce privește securitatea aprovizionării cu energie și stocarea energiei. În special, planul REPowerEU propune un set de acțiuni pentru a economisi energie, pentru a diversifica sursele de aprovizionare și pentru a accelera tranziția Europei către o energie curată.

— Economiile de energie pot fi obținute la nivelul gospodăriilor, al clădirilor, al transporturilor și al industriei, precum și la nivelul sistemului electroenergetic, prin stimularea creșterii eficienței energetice.

— Diversificarea aprovizionării cu gaze poate fi realizată prin creșterea volumului importurilor de GNL și a importurilor prin conducte de la alți furnizori decât cei ruși, precum și prin creșterea nivelurilor de biometan și de hidrogen produs din surse regenerabile sau fără combustibili fosili.

— Pentru a accelera tranziția Europei către o energie curată, ponderea energiei din surse regenerabile în mixul energetic trebuie să crească și trebuie luate măsuri pentru a elimina strangulările de la nivelul infrastructurii și blocajele în materie de reglementare, precum și deficitul de forță de muncă și de competențe.

Aceste trei seturi de intervenții sunt sprijinite prin combinarea inteligentă a investițiilor și a reformelor.

MRR poate juca un rol important în mobilizarea și utilizarea resurselor disponibile la nivelul Uniunii și la nivel național în vederea îndeplinirii obiectivelor planului REPowerEU. Pentru a transforma cadrul MRR într-unul mai adecvat pentru abordarea eficace a obiectivelor planului REPowerEU, Comisia a prezentat o propunere specifică de modificare a Regulamentului privind MRR în vederea abordării obiectivelor planului REPowerEU („propunerea Comisiei de regulament privind capitolele dedicate planului REPowerEU incluse în planurile de redresare și reziliență”). Scopul este de a oferi rapid cadrul necesar pentru a asigura o mobilizare cât mai rapidă a investițiilor și a reformelor care consolidează reziliența energetică a UE. Propunerea de regulament definește un set specific de obiective ale planului REPowerEU care ar trebui să stea la baza investițiilor și a reformelor care urmează să fie incluse în planurile de redresare și reziliență („PRR”) existente, în cadrul capitolelor dedicate planului REPowerEU. În plus, propunerea de regulament prevede surse de finanțare specifice pentru finanțarea măsurilor relevante.

Modalitățile de elaborare a capitolelor dedicate planului REPowerEU sunt explicate în prezentele orientări. Prezentele orientări se axează pe procesul de modificare a planurilor existente, Orientările din ianuarie 2021 (2) rămânând în continuare valabile în ceea ce privește elaborarea PRR-urilor în ansamblu.

Partea 1 din prezentele orientări explică temeiurile juridice disponibile pentru modificarea PRR-urilor adoptate. Partea 2 se referă la elaborarea și conținutul capitolului dedicat planului REPowerEU. Aceasta precizează, de asemenea, informațiile pe care statele membre ar trebui să le prezinte Comisiei cu privire la motivele, obiectivele și natura modificărilor aduse planurilor lor de redresare și reziliență.

Pentru elaborarea unor modificări ale PRR-urilor care să reflecte capitolele dedicate planului REPowerEU, este important să se țină seama de următoarele principii:

— Statele membre ar trebui să se concentreze în continuare pe punerea în aplicare a PRR-urilor existente, pentru a permite realizarea de progrese în ceea ce privește atingerea jaloanelor și a țintelor, având în vedere relevanța acestora pentru redresarea mai rapidă în urma pandemiei și pentru consolidarea rezilienței.

— Prin urmare, modificările care urmează să fie aduse PRR-urilor ar trebui să fie justificate în mod corespunzător și să se limiteze la situațiile descrise în prezentele orientări pentru a permite adoptarea și mobilizarea rapidă a investițiilor și a reformelor suplimentare.

— Nivelul de ambiție al PRR-urilor nu poate fi redus, în special în ceea ce privește reformele care abordează recomandările specifice fiecărei țări. Investițiile și reformele suplimentare avute în vedere pentru PRR-urile revizuite ar trebui să se axeze pe îndeplinirea obiectivelor planului REPowerEU.

Cuprins

PARTEA I: CADRUL GENERAL PENTRU MODIFICAREA PLANURILOR DE REDRESARE ȘI REZILIENȚĂ 3

Introducere 3

I. Finanțare exclusivă pentru reformele și investițiile incluse în capitolele dedicate planului REPowerEU 4

1. Articolul 21a – resurse noi pentru planul REPowerEU 4

A) Transferuri din fonduri europene în temeiul articolului 26a din Regulamentul (UE) 2021/1060 privind dispozițiile comune („RDC”) 4

B) Alocare din Fondul european agricol pentru dezvoltare rurală 6

II. Motive pentru modificarea planurilor de redresare și reziliență 7

1. Articolul 14 punctul 2 din Regulamentul privind MRR: o revizuire a planului pentru solicitarea unui împrumut 7

2. Articolul 18 alineatul (2) din Regulamentul privind MRR: actualizarea planului 9

3. Articolul 21 din Regulamentul privind MRR: modificarea sau înlocuirea planului în cazul în care acesta nu mai poate fi îndeplinit, în totalitate sau parțial, ca urmare a unor circumstanțe obiective. 11

4. Prezentare generală a procedurilor 13

5. Prezentare generală a posibilelor modificări ale planurilor 13

PARTEA II: ORIENTĂRI PRIVIND ELABORAREA ȘI PREZENTAREA ACTELOR ADIȚIONALE 14

I. Capitolul dedicat planului REPowerEU 14

1. Temeiul juridic și obiectivele planului REPowerEU 14

2. Conținutul capitolelor dedicate planului REPowerEU 15

3. Evaluarea capitolului dedicat planului REPowerEU 19

II. Orientări generale pentru modificarea PRR-urilor 21

1. Obiectivele modificărilor 21

A) Un răspuns cuprinzător și echilibrat în mod adecvat la situația economică și socială/contribuția la cei șase piloni 22

B) Legătura cu recomandările specifice fiecărei țări și cu semestrul european 22

C) Impactul global al planului de redresare și reziliență 23

D) Coerența 23

E) Egalitatea de gen și egalitatea de șanse pentru toți 23

F) Proiecte transfrontaliere și multinaționale 23

G) Ajutoarele de stat 24

2. Descrierea modificărilor 24

A) Descrierea reformelor și a investițiilor 24

B) Dimensiunea verde și cea digitală 25

C) Urmărirea cheltuielilor legate de climă și marcarea digitală 26

D) Principiul de „a nu prejudicia în mod semnificativ” (DNSH – „Do No Significant Harm”) 26

E) Autonomia strategică deschisă 27

F) Jaloane, ținte și calendar 28

G) Finanțarea și costurile 28

3. Complementaritatea și punerea în aplicare a planurilor de redresare și reziliență 29

A) Coerența cu alte inițiative 29

B) Complementaritatea finanțării 29

C) Evitarea dublei finanțări 29

D) Punere în aplicare 30

E) Procesul de consultare 30

F) Controale și audit 31

G) Comunicare 31

ANEXĂ: INSTRUMENTE FINANCIARE 32

PARTEA I

CADRUL GENERAL PENTRU MODIFICAREA PLANURILOR DE REDRESARE ȘI REZILIENȚĂ

Introducere

În conformitate cu Regulamentul privind MRR și cu propunerea Comisiei de modificare a Regulamentului privind MRR, statele membre ar putea propune modificări ale unui PRR adoptat anterior în următoarele scopuri:

— articolul 21a, pentru a beneficia de noua categorie de sprijin financiar nerambursabil pentru planul REPowerEU;

— articolul 21b, pentru a beneficia de resurse din cadrul programelor care fac obiectul gestiunii partajate (fondurile prevăzute în Regulamentul privind dispozițiile comune și Fondul european agricol pentru dezvoltare rurală) pentru planul REPowerEU;

— articolul 14 alineatul (2): revizuirea planului care însoțește o cerere de împrumut;

— articolul 18 alineatul (2): actualizarea planului pentru a ține seama de contribuția financiară maximă actualizată în urma calculului prevăzut la articolul 11 alineatul (2);

— articolul 21: modificarea planului sau prezentarea unui nou plan în cazul în care planul, inclusiv jaloanele și țintele relevante, nu mai pot fi îndeplinite ca urmare a unor circumstanțe obiective.

Statele membre sunt încurajate să își modifice PRR-urile pe baza unei versiuni consolidate a planului lor inițial, care ar trebui să reflecte modificările introduse în etapa de evaluare și să fie în deplină concordanță cu deciziile de punere în aplicare corespunzătoare ale Consiliului. Înainte de modificarea planurilor lor, statele membre care nu și-au consolidat planurile inițiale sunt invitate să le consolideze. Statele membre ar trebui să prezinte planuri modificate sub forma unui act adițional la planurile lor consolidate.

Orice modificare a planurilor adoptate va implica efectuarea unei noi evaluări în conformitate cu articolul 19 din Regulamentul privind MRR. Comisia va aplica criteriile de evaluare relevante PRR-ului în ansamblu, care cuprinde PRR-ul adoptat anterior și modificările prezentate.

Evaluarea pozitivă de către Comisie a unui plan modificat va trebui ulterior să fie aprobată prin adoptarea unei decizii de punere în aplicare a Consiliului, propusă de către Comisie, în conformitate cu articolul 20 din Regulamentul privind MRR. Aceasta este urmată, dacă este necesar, de semnarea unui acord de finanțare și/sau de împrumut nou sau modificat între Comisie și statul membru în cauză și, înainte de efectuarea oricărei plăți, de semnarea unor acorduri de tip operațional.

Atunci când prezintă un PRR modificat, statul membru în cauză ar trebui să specifice în mod clar temeiul juridic al modificărilor propuse pentru planul său, însoțite de justificarea impusă de articolul (articolele) corespunzător (corespunzătoare) din Regulamentul privind MRR. Cererea de modificare a planului se poate baza pe oricare dintre dispozițiile legale menționate mai sus sau pe o combinație între acestea.

Pentru a optimiza procesul de modificare a planurilor, fiecare stat membru este invitat să includă toate modificările prevăzute pentru planul său într-o singură cerere care trebuie prezentată Comisiei. Acordurile de finanțare și/sau de împrumut rezultate în urma modificărilor aduse unui plan pe baza unei combinații de temeiuri juridice [în măsura în care acestea includ articolul 18 alineatul (2)] pot fi semnate începând cu ianuarie 2023.

Înainte de prezentarea PRR-urilor modificate, statele membre sunt invitate să se angajeze mai întâi într-un dialog informal cu serviciile Comisiei. Acest dialog, similar celui desfășurat înainte de prezentarea PRR-urilor inițiale, are scopul de a ajuta statele membre să elaboreze modificările pentru propriile PRR-uri.

I. Finanțare exclusivă pentru reformele și investițiile incluse în capitolele dedicate planului REPowerEU

1. Articolul 21a – resurse noi pentru planul REPowerEU

Propunerea Comisiei de regulament privind capitolele dedicate planului REPowerEU incluse în planurile de redresare și reziliență introduce o nouă categorie de sprijin financiar nerambursabil. Aceste resurse pot fi utilizate numai pentru finanțarea reformelor și a investițiilor incluse în capitolul dedicat planului REPowerEU menționat la articolul 21c alineatul (1) din Regulamentul privind MRR, astfel cum a fost modificat prin propunerea Comisiei (a se vedea secțiunea dedicată din partea II).

Statele membre care doresc să beneficieze de aceste resurse suplimentare prezintă PRR-uri (statele membre ale căror planuri nu au fost încă adoptate) sau PRR-uri modificate în conformitate cu propunerea Comisiei de regulament privind capitolele dedicate planului REPowerEU incluse în planurile de redresare și reziliență („propunerea Comisiei”). Statele membre sunt încurajate să le prezinte cât mai curând posibil după 30 iunie 2022, pentru a permite o absorbție rapidă a resurselor disponibile pentru îndeplinirea obiectivelor urgente ale planului REPowerEU, precum și pentru a facilita efectuarea plății acestui sprijin financiar suplimentar. Calendarele de plată a tranșelor pentru contribuția la planul REPowerEU vor fi integrate în calendarele statelor membre de plată a tranșelor pentru sprijinul financiar nerambursabil și împrumuturile deja adoptate.

A) Transferuri din fonduri europene în temeiul articolului 26a din Regulamentul (UE) 2021/1060 privind dispozițiile comune („RDC”)

În cadrul propunerii Comisiei, a fost propusă o modificare a Regulamentului privind dispozițiile comune pentru a introduce o nouă posibilitate de transfer către MRR. În temeiul articolului 26a din RDC propus recent, statele membre au posibilitatea de a transfera până la 7,5 % din alocarea națională a fondurilor prevăzute în RDC către MRR (în plus față de cele 5 % deja prevăzute la articolul 7 din Regulamentul privind MRR). Astfel de transferuri se adaugă posibilității de transfer de resurse prevăzută la articolul 26 din RDC.

Capitolul dedicat planului REPowerEU și fondurile politicii de coeziune au ca obiectiv comun sprijinirea tranziției energetice, ceea ce înseamnă că investițiile pentru promovarea în continuare a eficienței energetice și dezvoltarea în continuare de surse regenerabile de energie pot fi sprijinite în cadrul ambelor tipuri de instrumente. În vederea consolidării sinergiilor dintre aceste politici, statelor membre li se recomandă să finanțeze investițiile prealabile din cadrul MRR, al căror termen se încheie în 2026, și să finanțeze investiții ulterioare în cadrul fondurilor politicii de coeziune, care, pe baza regulii N+3, pot sprijini investițiile până în 2029. Modificarea propusă a articolului 21b din Regulamentul privind MRR prevede că transferurile vor finanța măsuri și investiții noi incluse în capitolul dedicat planului REPowerEU. În acest scop, statele membre vor trebui să prezinte un PRR (modificat) care să includă un capitol dedicat planului REPowerEU, în care să descrie reformele și investițiile care urmează să fie sprijinite. În temeiul articolului 26a, statul membru poate transfera numai suma necesară pentru finanțarea costurilor noilor reforme și investiții, pentru a se asigura că fondurile din cadrul gestiunii partajate sprijină măsurile suplimentare și numai în cazul în care statul membru a solicitat deja transferuri din fondul specific respectiv până la plafonul de 5 % prevăzut la articolul 26.

Doar investițiile în infrastructură și tehnologii nu sunt suficiente pentru a asigura o reducere a dependenței de combustibilii fosili. Ar trebui alocate resurse pentru recalificarea și perfecționarea persoanelor, pentru a înzestra în continuare forța de muncă cu competențe verzi. Acest lucru este în conformitate cu obiectivul Fondului social european Plus, care vizează sprijinirea statelor membre în crearea unei forțe de muncă calificate și reziliente, pregătită pentru viitoarea piață a muncii. În acest context, resursele transferate din Fondul social european Plus ar trebui să contribuie la sprijinirea măsurilor de recalificare și perfecționare a forței de muncă. Comisia va evalua dacă măsurile incluse în capitolele dedicate planului REPowerEU contribuie în mod semnificativ la sprijinirea recalificării forței de muncă pentru dobândirea de competențe verzi.

Statele membre pot solicita astfel de transferuri în cadrul acordului lor de parteneriat sau prin modificări ale programelor. În cazul cererilor de transferuri efectuate prin modificări ale programelor, pot fi transferate numai resursele pentru anii calendaristici viitori. Totuși, acest lucru nu are niciun impact asupra cuantumului total care poate fi transferat, reprezentând până la 7,5 % din alocarea națională inițială.

Statele membre ar trebui să discute cu Comisia despre cea mai bună opțiune pe baza stadiului progreselor înregistrate în ceea ce privește acordurile de parteneriat și programele lor.

În cazul în care un acord de parteneriat a fost deja adoptat și unul sau mai multe programe nu au fost încă adoptate, se poate solicita un transfer de sine stătător printr-o notificare adresată Comisiei cu privire la revizuirea unui set limitat de informații privind acordul de parteneriat [articolul 11 alineatul (1) literele (c), (e) și (h) din RDC reprezentând sumele care urmează să fie transferate și justificarea, defalcarea resurselor pe categorii de regiuni, precum și lista programelor planificate cu alocările financiare pentru fiecare fond și contribuția națională corespunzătoare pe categorii de regiuni].

În cazul în care un program a fost deja adoptat și trebuie modificat pentru a reflecta transferurile respective, se va urma o procedură de adoptare simplificată. În consecință, spre deosebire de procedura obișnuită prevăzută la articolul 40 alineatul (2) din RDC, comitetul de monitorizare este consultat cu privire la modificare, însă nu este necesar acordul prealabil al acestuia.

În plus, Comisia va aproba modificarea programului în termen de o lună de la prezentarea cererii de modificare.

Resursele per stat membru pentru perioada 1 ianuarie 2021-31 decembrie 2027

Stat membru Alocarea inițială 2021-2027(milioane EUR) Alocarea națională totală Articolul 26a - transfer maxim (7,5 %) FEDR FSE+ Coeziune FEAMPA BE 1 152 1 168 0 40 2 361 202 BG 5 741 2 625 1 266 85 9 718 732 CZ 10 426 2 701 6 365 30 19 523 1 485 DK 141 120 0 201 462 38 DE 10 913 6 527 0 212 17 652 1 384 EE 1 693 503 820 97 3 113 230 IE 396 508 0 142 1 046 89 EL 11 452 5 845 3 023 375 20 695 1 533 ES 23 540 11 153 0 1 120 35 814 2 654 FR 9 070 6 675 0 567 16 312 1 263 HR 5 356 1 983 1 182 244 8 764 653 IT 26 615 14 535 0 518 41 668 3 157 CY 467 222 178 38 906 67 LV 2 493 711 1 039 135 4 378 321 LT 3 464 1 136 1 419 61 6 081 457 LU 15 15 0 0 30 4 HU 13 360 5 507 2 602 38 21 507 1 629 MT 474 124 165 22 786 59 NL 506 414 0 98 1 018 97 AT 537 394 0 7 938 86 PL 47 417 14 913 9 283 512 72 125 5 413 PT 11 497 7 497 3 399 379 22 771 1 689 RO 17 070 8 239 3 538 162 29 009 2 191 SI 1 538 727 718 24 3 007 229 SK 8 117 2 404 1 613 15 12 150 926 FI 888 605 0 72 1 564 124 SE 863 707 0 116 1 685 144 UE-27 215 021 97 958 36 610 5 310 355 083 26 869

B) Alocare din Fondul european agricol pentru dezvoltare rurală

În conformitate cu propunerea Comisiei de regulament privind planul REPowerEU, statele membre au posibilitatea de a transfera o parte din alocarea în cadrul Fondului european agricol pentru dezvoltare rurală (FEADR) către Mecanismul de redresare și reziliență. Un articol specific va fi adăugat la Regulamentul (UE) 2021/2115 privind planurile strategice PAC pentru a introduce o nouă posibilitate de transferuri către MRR. Statele membre pot alege să aloce până la 12,5 % din alocarea inițială din cadrul FEADR pentru reformele și investițiile incluse în capitolul dedicat planului REPowerEU. Statele membre ar trebui să utilizeze această alocare în conformitate cu propunerea de modificare a Regulamentului privind MRR pentru a sprijini măsurile pentru investiții agricole în beneficiul fermierilor sau al grupurilor de fermieri, pentru a crește producția de energie din surse regenerabile și biometan durabil, și anume produse din deșeuri organice și reziduuri agricole și forestiere, precum și pentru a spori eficiența energetică prin reducerea utilizării îngrășămintelor sintetice.

Pentru a beneficia de fondurile alocate din FEADR, statelor membre li se solicită să prezinte un PRR (modificat) care să includă un capitol dedicat planului REPowerEU care să descrie reformele și investițiile sprijinite prin fondurile alocate.

Statele membre pot solicita o astfel de alocare în cadrul planurilor lor strategice PAC sau prin modificările aduse acestora. În acest sens, statele membre ar trebui să discute cu Comisia despre cea mai bună opțiune pe baza stadiului progreselor înregistrate în ceea ce privește planurile lor strategice PAC. O astfel de modificare nu se ia în considerare pentru numărul maxim de cereri de modificare prevăzut la articolul 119 alineatul (7).

Fondurile alocate în temeiul articolului 81a din Regulamentul privind planurile strategice PAC ar trebui să fie cheltuite pentru măsuri compatibile cu cadrul strategic stabilit de statul membru pentru sprijinirea agriculturii și a zonelor rurale și în sinergie cu acesta, în concordanță cu obiectivele planurilor strategice PAC. Părțile interesate implicate în procesul de elaborare a planurilor strategice PAC ar trebui consultate în momentul elaborării capitolului dedicat planului REPowerEU din cadrul MRR. Se sugerează ca ministerele agriculturii și/sau autoritățile de management responsabile cu punerea în aplicare a FEADR să fie implicate în acest proces, având în vedere experiența lor directă în ceea ce privește aceste proiecte finanțate din FEADR.

În cazul în care un plan strategic PAC a fost deja adoptat și trebuie modificat pentru a reflecta respectivul transfer, se va urma o procedură de adoptare simplificată. În consecință, spre deosebire de procedura obișnuită prevăzută la articolul 119 alineatul (6) din Regulamentul (UE) 2021/2115 privind planurile strategice PAC, Comisia adoptă sau respinge planul strategic PAC modificat în termen de cel mult o lună de la primirea acestuia. Aceste termene scurte pentru adoptarea de către Comisie au scopul de a asigura continuarea, conform planificării, a procesului de punere în aplicare a planurilor strategice PAC, precum și acordarea de sprijin rapid fermierilor atât în cadrul PAC, cât și în cadrul capitolului dedicat planului REPowerEU din MRR.

În plus, fondurile alocate MRR vor fi incluse în alocarea financiară minimă pentru intervențiile care vizează abordarea obiectivelor specifice legate de mediu și climă menționate la articolul 93 din Regulamentul privind planurile strategice PAC.

Alocarea inițială în cadrul FEADR (2023-2027) Articolul 81a – transfer maxim 12,5 % BE 414 51 BG 1 410 176 CZ 1 296 161 DK 380 47 DE 5 461 682 EE 440 55 IE 1 558 194 EL 2 785 348 ES 5 402 675 FR 7 297 912 HR 1 486 185 IT 6 750 843 CY 119 14 LV 587 73 LT 977 122 LU 62 7 HU 2 084 260 MT 100 12 NL 366 45 AT 2 600 325 PL 6 600 825 PT 2 703 337 RO 4 835 604 SI 551 68 SK 1 295 161 FI 1 772 221 SE 1 059 132 UE-27 60 393 7 549

II. Motive pentru modificarea planurilor de redresare și reziliență

1. Articolul 14 punctul 2 din Regulamentul privind MRR: o revizuire a planului pentru solicitarea unui împrumut

Pentru a sprijini noile reforme și investiții prezentate în planurile modificate, statele membre pot beneficia în continuare de finanțare în condițiile de finanțare extrem de favorabile ale împrumuturilor acordate în cadrul MRR. Statele membre sunt încurajate, în special, să se bazeze pe această sursă considerabilă de finanțare pe care Comisia o poate acorda până la sfârșitul anului 2023 pentru a finanța reforme și investiții suplimentare care să accelereze îndeplinirea obiectivelor planului REPowerEU.

Termenul final pentru depunerea tuturor cererilor de împrumut, inclusiv pentru împrumuturile alocate în temeiul articolului 14 alineatul (6) din Regulamentul privind MRR, este 31 august 2023, astfel cum se prevede la articolul 14 alineatul (2) din Regulamentul privind MRR.

(A) Evaluarea cererilor de sprijin sub formă de împrumut

În conformitate cu articolul 14 alineatul (1) din Regulamentul privind MRR, sprijinul sub formă de împrumut poate fi acordat până la 31 decembrie 2023. În consecință, toate acordurile de împrumut ar trebui să intre în vigoare până la 31 decembrie 2023. Prin urmare, înainte de această dată, Comisia și statele membre în cauză ar trebui să semneze acordurile de împrumut, iar Comisia ar trebui să primească avize juridice care să ateste că au fost îndeplinite toate cerințele constituționale și juridice pentru intrarea în vigoare a acestor acorduri.

O cerere de sprijin sub formă de împrumut ar trebui să fie motivată cu atenție și ar trebui să includă, în special:

— o justificare a nevoilor financiare mai mari;

— o listă a reformelor și a investițiilor suplimentare, cu jaloanele și țintele corespunzătoare;

— estimări ale costului planului de redresare și reziliență revizuit.

Nevoile financiare mai mari pot rezulta din:

— reforme și investiții suplimentare prezentate de către statul membru în cauză;

— scăderea contribuției financiare maxime a statului membru în cauză și modificarea, în consecință, a PRR-ului său pentru transferul unora dintre măsuri de la granturi la împrumuturi, astfel încât să nu scadă nivelul general de ambiție al planului său.

În cazul în care un stat membru solicită un împrumut doar pentru finanțarea măsurilor de îndeplinire a obiectivelor planului REPowerEU, informațiile prezentate mai sus ar trebui integrate în capitolul dedicat planului REPowerEU (a se vedea partea II secțiunea I referitoare la capitolul dedicat planului REPowerEU).

Pe baza acestor informații, Comisia va evalua individual cererile de împrumut pentru fiecare stat membru. În evaluarea sa, Comisia va analiza contribuția finanțării suplimentare la îndeplinirea obiectivelor MRR și, în special, dacă măsurile suplimentare care urmează să fie sprijinite prin împrumuturi abordează provocările identificate în recomandările specifice fiecărei țări pentru 2022 și obiectivele planului REPowerEU.

(B) Circumstanțe excepționale în temeiul articolului 14 alineatul (6) din Regulamentul privind MRR

În circumstanțe excepționale și sub rezerva disponibilității resurselor, cuantumul sprijinului sub formă de împrumut poate fi majorat peste nivelul de 6,8 % din VNB, în conformitate cu articolul 14 alineatul (6) din Regulamentul privind MRR. Pe baza propunerii Comisiei, atunci când aplică acest articol, Comisia și Consiliul iau în considerare nevoile statului membru solicitant, precum și cererile de sprijin sub formă de împrumut prevăzute în acest regulament, deja înaintate sau planificate a fi înaintate de alte state membre, aplicând totodată principiile egalității de tratament, solidarității, proporționalității și transparenței, – în mod similar cu practica urmată de Comisie pentru a aloca statelor membre pachetul de împrumuturi disponibil în cadrul instrumentului SURE.

Pentru a facilita gestionarea ordonată a cererilor de împrumut care depășesc nivelul de 6,8 %, statele membre sunt invitate să își comunice intenția de a contracta împrumuturi cât mai curând posibil și în termen de maximum 30 de zile de la intrarea în vigoare a Regulamentului privind capitolele dedicate planului REPowerEU din planurile de redresare și reziliență.

(C) Informații suplimentare privind împrumuturile

Condițiile de finanțare pentru împrumuturile acordate în cadrul MRR sunt extrem de avantajoase datorită emisiunilor cu un rating ridicat ale UE și a unei cereri puternice din partea investitorilor. Acordurile de împrumut încheiate între statele membre și Comisie stipulează că rambursările amortizate ale principalului vor începe numai după o perioadă de grație de 10 ani, care să le permită statelor membre să beneficieze de creșterea generată de reforme și investiții înainte de începerea rambursării. După perioada de grație inițială, statele membre vor trebui să efectueze rambursări anuale echivalente cu 5 % din sumele plătite. Aceste condiții vor fi aplicate în același mod pentru toate statele membre care primesc împrumuturi acordate în cadrul MRR.

În iulie 2021, Comisia a publicat o decizie care stabilește modul în care costurile suportate pentru sursa comună de finanțare a NextGenerationEU sunt alocate statelor membre care primesc împrumuturi acordate în cadrul MRR (3). Costurile relevante sunt alocate împrumuturilor acordate statelor membre pe baza cotei lor relative din sprijinul financiar primit. Această metodologie de alocare a costurilor și punerea sa în aplicare vor asigura o bază obiectivă, echitabilă și documentată în mod clar pentru calcularea și alocarea cotei respective din costuri către statele membre care primesc împrumuturi acordate în cadrul MRR. Beneficiile acestor condiții de finanțare atractive sunt transferate statelor membre care primesc împrumuturile acordate în cadrul MRR (4).

2. Articolul 18 alineatul (2) din Regulamentul privind MRR: actualizarea planului

În temeiul articolului 18 alineatul (2) din Regulamentul privind MRR, statele membre pot, de asemenea, să își actualizeze PRR-urile pentru a ține seama de contribuția financiară maximă actualizată în urma calculului prevăzut la articolul 11 alineatul (2). Contribuția maximă finală va fi actualizată de Comisie până la 30 iunie 2022. În urma actualizării, statul membru va avea posibilitatea de a transmite un plan actualizat, în conformitate cu articolul 18 alineatul (2) din Regulamentul privind MRR. Modalitățile de actualizare a planurilor și amploarea modificărilor preconizate depind de natura modificării alocării finale (și anume, o revizuire în sens ascendent sau descendent).

Pentru a reflecta contribuția financiară maximă actualizată și pentru a angaja din punct de vedere juridic cuantumul echivalent cu 30 % din contribuția financiară calculată în conformitate cu anexa III la Regulamentul privind MRR, acordul de finanțare ar trebui modificat în 2023. Este important de reținut faptul că toate fondurile trebuie să fie angajate înainte de 31 decembrie 2023. Prin urmare, atunci când pregătesc cererile de actualizare a planurilor lor, statele membre ar trebui să acorde suficient timp atât pentru evaluarea Comisiei, cât și pentru procedura de aprobare de către Consiliu.

Indiferent dacă un stat membru decide să își modifice PRR-ul, noua contribuție financiară maximă va trebui să se reflecte într-o nouă decizie de punere în aplicare a Consiliului, profilul de plată fiind ajustat pentru a ține seama de modificările aduse contribuției financiare maxime. Modalitățile exacte de ajustare a profilului tranșelor vor trebui abordate bilateral între statul membru în cauză și Comisie.

(A) Revizuirea în sens ascendent

Statele membre care beneficiază de o contribuție financiară maximă mai mare sunt puternic încurajate să valorifice la maximum fondurile suplimentare disponibile prin propunerea de noi reforme și investiții relevante sau prin extinderea celor deja prevăzute. Este important de reținut faptul că noile măsuri propuse ar trebui să contribuie la îndeplinirea obiectivelor planului REPowerEU. Pentru a beneficia de întreaga contribuție financiară maximă, costurile estimate ale acestor reforme și investiții noi, cu jaloanele și țintele suplimentare corespunzătoare, ar trebui să corespundă cel puțin cu diferența dintre costurile estimate ale PRR-ului adoptat anterior și noua contribuție financiară maximă.

Este important de reținut faptul că, având în vedere caracterul bazat pe performanță al MRR, cuantumul suplimentar rezultat din revizuirea în sens ascendent a contribuției financiare nu poate fi utilizat pentru compensarea unei creșteri a costurilor estimate ale măsurilor incluse în PRR-urile deja adoptate. Evaluarea costurilor estimate a fost efectuată în cadrul evaluării PRR-urilor inițiale. În plus, în cazul în care un stat membru alege să nu beneficieze de majorarea contribuției financiare maxime, nu este nevoie de actualizarea planului și a deciziei de punere în aplicare a Consiliului.

În cele din urmă, o serie de state membre și-au elaborat PRR-urile inițiale cu un cost total estimat care depășește contribuția financiară maximă inițială, deoarece preconizau o revizuire în sens ascendent a contribuției respective. Statele membre ale căror contribuții actualizate se mențin în limita costurilor totale estimate ale PRR-urilor lor deja aprobate pot beneficia de fondurile suplimentare fără a fi nevoie să își actualizeze PRR-urile.

(B) Revizuirea în sens descendent

Chiar dacă contribuția lor financiară maximă finală este redusă, statele membre sunt încurajate să își pună în aplicare în continuare PRR-urile adoptate, bazându-se pe surse alternative de finanțare. Având în vedere importanța reformelor și a investițiilor incluse în PRR-uri pentru abordarea provocărilor cu care se confruntă statele membre, punerea lor în aplicare ar trebui să rămână o prioritate. În cazul în care un stat membru dorește totuși să ajusteze agenda investițiilor sau a reformelor din PRR-ul său, acesta ar trebui să prezinte un plan actualizat.

O revizuire în sens descendent a contribuției financiare maxime finale nu justifică reducerea sau eliminarea reformelor din planuri. De fapt, reformele implică costuri reduse sau inexistente și, ca atare, nu sunt legate de valoarea contribuției financiare maxime. În plus, planul revizuit trebuie să îndeplinească în continuare toate criteriile de evaluare și, în special, să abordeze toate recomandările specifice fiecărei țări sau un set substanțial de recomandări specifice fiecărei țări.

Pentru a compensa scăderea contribuției financiare maxime și pentru a aborda obiectivele planului REPowerEU, pe lângă utilizarea unor fonduri naționale, statele membre care se confruntă cu o revizuire în sens descendent sunt încurajate să recurgă la următoarele opțiuni:

— o cerere de împrumut în cadrul MRR;

— transferuri din fondurile politicii de coeziune, astfel cum se prevede la articolul 26 din Regulamentul privind dispozițiile comune și la articolul 7 alineatul (1) din Regulamentul privind MRR;

— transferul investițiilor care se vor fi finaliza la sfârșitul anului 2023 de la MRR către fondurile structurale și de investiții europene pentru perioada de programare 2014-2020, inclusiv prin REACT-EU, în conformitate cu regula „N+3”;

— transferul anumitor investiții planificate în cadrul MRR către programele politicii de coeziune pentru perioada 2021-2027.

Împrumuturi care compensează revizuirea în sens descendent

După cum s-a menționat anterior, statele membre pot solicita împrumuturi până la data de 31 august 2023. O opțiune pentru compensarea reducerii contribuției financiare maxime și pentru abordarea noilor obiective ale planului REPowerEU ar fi ca statul membru în cauză să contracteze un împrumut. Într-un astfel de scenariu, se aplică condițiile prevăzute la articolul 14 din Regulamentul privind MRR. Statul membru ar trebui să precizeze în PRR-ul revizuit reformele și investițiile transferate din contribuția financiară (și anume, granturi) către împrumuturi.

Transferuri din fondurile prevăzute în RDC către MRR în temeiul articolului 26 din Regulamentul privind dispozițiile comune

Articolul 7 alineatul (1) din Regulamentul privind MRR oferă statelor membre posibilitatea de a transfera resursele alocate în cadrul gestiunii partajate către MRR, în special prin intermediul fondurilor care fac obiectul RDC. În conformitate cu articolul 26 din Regulamentul privind dispozițiile comune [RDC, Regulamentul (UE) 2021/1060], până la 5 % din fondurile prevăzute în RDC pentru perioada bugetară 2021-2027 pot fi transferate către alte instrumente ale UE, în beneficiul exclusiv al statului membru în cauză, ceea ce înseamnă că transferurile efectuate deja către alte instrumente (de exemplu, către Erasmus+) reduc cuantumul maxim care poate fi transferat către MRR. Această dispoziție i-ar permite statului membru în cauză să își sporească resursele disponibile în cadrul MRR, putând acoperi astfel revizuirea în sens descendent a contribuției financiare maxime finale.

Statele membre pot solicita astfel de transferuri fie în cadrul acordului lor de parteneriat, fie prin modificări ale programelor sau, în cazul în care acordul de parteneriat a fost aprobat și unul sau mai multe programe nu au fost încă adoptate, prin notificarea unei revizuiri a anumitor informații limitate în cadrul acordului de parteneriat. Statele membre care doresc să utilizeze această opțiune ar trebui să discute cu Comisia despre modalitatea de a alege în funcție de stadiul progreselor înregistrate în ceea ce privește acordul lor de parteneriat și programele lor. În temeiul articolului 26 alineatul (3) din RDC, cererile pentru un astfel de transfer prin modificarea programului sunt justificate în mod corespunzător, având în vedere complementaritățile și impactul care rezultă.

În cadrul justificării care trebuie furnizată pentru aceste transferuri, statele membre se pot baza pe faptul că, în general, reformele și investițiile incluse în PRR-uri, pe care aceste transferuri le vor permite, ar trebui, de asemenea, să contribuie în mod pozitiv la îndeplinirea obiectivelor urmărite în cadrul politicii de coeziune. De exemplu, multe PRR-uri includ reforme menite să îmbunătățească eficacitatea administrațiilor publice sau reforme privind achizițiile publice care vor contribui la creșterea eficacității investițiilor statelor membre finanțate din fondurile politicii de coeziune.

Această opțiune de a transfera un procent de până la 5 % în temeiul articolului 26 din RDC poate fi utilizată pentru a compensa o reducere a alocării în legătură cu orice măsură inclusă în PRR. Acesta poate fi utilizat, de asemenea, pentru reforme și investiții incluse în capitolul dedicat planului REPowerEU. Trebuie să se facă distincția între această posibilitate și cea de a transfera un procent de până la 7,5 % în temeiul noului articol 26a propus din RDC, în cazul în care resursele transferate pot fi utilizate exclusiv pentru reforme și investiții incluse în capitolul dedicat planului REPowerEU și care pot fi solicitate numai în cazul în care statul membru a solicitat deja transferuri din fondul specific respectiv până la plafonul de 5 % prevăzut la articolul 26 din RDC.

Transferul anumitor investiții planificate în cadrul MRR către programele pentru perioada 2014-2020

Statele membre a căror contribuție financiară maximă în cadrul MRR se va reduce și care dispun de resurse ale politicii de coeziune neutilizate pot transfera o parte din investițiile incluse în PRR-urile lor către programele politicii de coeziune pentru perioada 2014-2020. În special, având în vedere resursele suplimentare furnizate în cadrul REACT-EU, o serie de state membre pot adăuga în continuare proiecte noi în cadrul programelor, în măsura în care acestea corespund cu prioritățile programelor existente în scopul unei absorbții integrale a fondurilor. În plus, aceste investiții trebuie să respecte normele politicii de coeziune, inclusiv normele de eligibilitate legate de legalitate și regularitate. Proiectele trebuie să fie finalizate și operaționale la momentul încheierii programelor, și anume la data de 15 februarie 2025. Este important de reținut faptul că investițiile transferate din PRR către programele politicii de coeziune nu ar trebui să fie legate de jaloanele și țintele incluse într-o cerere de plată depusă anterior.

Trebuie respectată data finală pentru cheltuielile eligibile în cadrul programelor politicii de coeziune pentru perioada 2014-2020, și anume 31 decembrie 2023. Aceasta înseamnă, în practică, că investițiile din cadrul programelor pentru perioada 2014-2020 vor fi rambursate în continuare atât timp cât cheltuielile eligibile au fost suportate înainte de sfârșitul anului 2023. În acest context, orice cerere de plată prezentată Comisiei în cadrul programelor poate viza orice etapă de implementare a unei anumite investiții, inclusiv etapa inițială. Cu toate acestea, operațiunile trebuie finalizate la momentul încheierii programelor, cu excepția cazului în care sunt introduse treptat în politica de coeziune pentru perioada 2021-2027. Este puțin probabil ca investițiile din cadrul MRR, care se află într-un stadiu incipient de implementare (de exemplu, lansarea cererilor de propuneri sau selectarea beneficiarilor), să ajungă la maturitate în timp util pentru a fi transferate către programele pentru perioada 2014-2020. Statele membre sunt invitate să se concentreze asupra acelor investiții în cazul cărora s-au încheiat etapele inițiale de implementare și în cazul cărora a început etapa de implementare concretă, cu efectuarea de plăți către beneficiarii sau contractanții relevanți.

Transferul anumitor investiții planificate în cadrul MRR către programele politicii de coeziune pentru perioada 2021-2027

Programele politicii de coeziune pentru perioada 2021-2027 oferă o marjă amplă, atât din punct de vedere financiar, cât și din punct de vedere temporal, pentru absorbția investițiilor planificate inițial în cadrul MRR. În acest context, trebuie avute în vedere următoarele norme:

— proiectele transferate trebuie să respecte criteriile de eligibilitate ale politicii de coeziune pentru perioada 2021-2027 și alte norme și trebuie să se încadreze în domeniul de aplicare al programului în cadrul căruia urmează să fie finanțate;

— aceste transferuri nu pot duce la o nerespectare a cerințelor privind concentrarea tematică sau obiectivele privind clima din cadrul politicii de coeziune;

— în temeiul articolului 63 alineatul (6) din Regulamentul (UE) 2021/1060 (Regulamentul privind dispozițiile comune, RDC), operațiunile nu sunt selectate pentru sprijin din fonduri dacă au fost finalizate fizic sau implementate integral înainte de depunerea cererii de finanțare în cadrul programului, indiferent dacă au fost efectuate sau nu toate plățile aferente.

3. Articolul 21 din Regulamentul privind MRR: modificarea sau înlocuirea planului în cazul în care acesta nu mai poate fi îndeplinit, în totalitate sau parțial, ca urmare a unor circumstanțe obiective.

În cazul în care unul sau mai multe jaloane și ținte incluse într-un PRR adoptat nu mai pot fi atinse ca urmare a unor circumstanțe obiective, statul membru în cauză poate înainta Comisiei o cerere motivată de modificare a PRR-ului său. Comisia va evalua cererile motivate de la caz la caz. Înainte de a înainta o cerere oficială, statele membre sunt invitate să inițieze un dialog informal cu serviciile Comisiei, în special pentru a ajunge la o înțelegere comună cu privire la modalitățile practice ale acestei proceduri.

Atunci când prezintă o modificare sau un plan nou în temeiul articolului 21, statele membre ar trebui să ofere o justificare pentru următoarele trei elemente:

1) măsurile specifice care nu mai pot fi realizate;

2) circumstanțele obiective;

3) legătura directă dintre modificările propuse și circumstanțele obiective.

În primul rând, statul membru ar trebui să justifice faptul că MRR adoptat nu mai poate fi pus în aplicare:

— parțial sau în totalitate;

— în termenul prevăzut pentru punerea în aplicare a MRR (până în 2026) sau pur și simplu deloc, chiar și cu întârziere.

În al doilea rând, statul membru în cauză ar trebui să justifice faptul că imposibilitatea de a îndeplini planul (o parte din plan) decurge din circumstanțe obiective. Este esențial ca circumstanțele obiective relevante să fie justificate și documentate în mod corespunzător. Pentru evaluarea justificării furnizate de statul membru în cauză, Comisia va lua în considerare în special:

— anticiparea circumstanțelor: dacă circumstanțele obiective au fost sau ar fi putut fi anticipate în mod rezonabil la momentul adoptării PRR-ului;

— disponibilitatea unor soluții alternative: dacă există acțiuni alternative pe care statul membru în cauză ar putea să le întreprindă în mod rezonabil pentru a pune în aplicare în continuare măsurile relevante fără a le modifica.

— responsabilitatea statului membru: dacă statul membru în cauză este principalul responsabil pentru apariția circumstanțelor obiective invocate.

În al treilea rând, statul membru în cauză ar trebui să furnizeze o listă a măsurilor care urmează să fie modificate, o descriere a modificărilor exacte propuse și o explicație a legăturii directe dintre modificările propuse și impactul circumstanțelor obiective invocate pentru a justifica modificările.

Modificările propuse nu ar trebui să afecteze nivelul de ambiție al planului inițial. În plus, măsurile care le înlocuiesc pe cele considerate nerealizabile ar trebui să contribuie, în măsura posibilului, la îndeplinirea obiectivelor planului REPowerEU (de exemplu, trecerea de la cazane cu gaz la pompe de căldură).

Cererea legată de creșterea prețurilor unor investiții specifice

În primul rând, ar trebui reamintit faptul că MRR este un instrument bazat pe performanță. Costurile planurilor au fost estimate de către statele membre, iar statele membre au primit alocarea maximă de sprijin nerambursabil, atât timp cât aceste costuri sunt egale sau mai mari decât respectiva alocare maximă.

În al doilea rând, trebuie subliniat, de asemenea, faptul că statele membre au inclus, într-o anumită măsură, în calculul costurilor inflația și prognozele lor cu privire la inflația viitoare. Ipotezele privind inflația, atunci când au fost specificate de statele membre, au fost utilizate, în general, pentru fiecare măsură în parte. Aceste ipoteze au fost evaluate de Comisie în cadrul evaluării plauzibilității și caracterului rezonabil al costurilor estimate, în urma unor schimburi foarte detaliate cu statele membre cu privire la ipotezele utilizate pentru fiecare reformă și investiție în parte.

Cu toate acestea, agresiunea Rusiei asupra Ucrainei a afectat drastic prețurile energiei și ale materialelor de construcții. De asemenea, aceasta exercită o presiune și mai mare asupra lanțurilor de aprovizionare globale. Gravitatea acestor evoluții nu ar fi putut fi anticipată la momentul instituirii mecanismului, precum și la momentul în care majoritatea statelor membre și-au prezentat planurile de redresare și reziliență. Aceste evoluții pot avea un impact direct asupra realizării unor investiții incluse în planurile de redresare și reziliență și pot fi invocate ca circumstanțe obiective, care stau la baza unei cereri formulate în temeiul articolului 21.

În cazul în care o creștere semnificativă a costurilor pentru o anumită măsură conduce la o situație în care jalonul sau ținta aferent(ă) nu mai poate fi atins(ă), statul membru poate solicita modificarea jalonului sau a țintei aferent(e). Cererea ar trebui să se bazeze pe o justificare detaliată. Statele membre ar trebui să furnizeze dovezi cu privire la impactul direct asupra măsurii (măsurilor) pe care intenționează să o (le) revizuiască. De asemenea, aceste creșteri nu ar putea justifica o modificare a investițiilor care nu sunt influențate în mod direct de prețurile materiilor prime (de exemplu, achiziționarea de echipamente medicale sau granturi de cercetare pentru studii privind locuințele sociale) sau de constrângeri importante legate de lanțul de aprovizionare.

Aceste creșteri ale prețurilor nu pot constitui circumstanțe obiective pentru revizuirea reformelor, deoarece reformele nu depind, în general, de costuri. În plus, nicio cerere de modificare nu ar trebui să submineze punerea în aplicare globală a planurilor de redresare și reziliență.

4. Prezentare generală a procedurilor

Tabelul de mai jos oferă o imagine de ansamblu a procedurilor aplicabile tuturor scenariilor corespunzătoare descrise în secțiunile anterioare.

Scenariu Necesitatea unui PRR modificat/act adițional Finanțare suplimentară pentru planul REPowerEU Statul membru efectuează un transfer în conformitate cu articolele 26 și 26a din RDC sau cu articolul 81a din Regulamentul privind planurile strategice PAC. Da Statul membru dorește să beneficieze de contribuția la planul REPowerEU prevăzută la articolul 21a din Regulamentul privind MRR. Da Actualizarea în sens ascendent a contribuției financiare maxime Creșterea contribuției financiare maxime depășește costurile estimate ale PRR-ului adoptat anterior, iar statul membru dorește să beneficieze de această creștere. Da Creșterea contribuției financiare maxime se încadrează în limitele costurilor estimate ale PRR-ului adoptat anterior, iar statul membru dorește să beneficieze de această creștere. Nu Statul membru nu dorește să beneficieze de creștere. Nu Actualizarea în sens descendent a contribuției financiare maxime Statul membru compensează scăderea din fonduri naționale. Nu Statul membru dorește să actualizeze planul pentru a reflecta scăderea contribuției financiare maxime. Da Statul membru contractează un împrumut pentru a compensa scăderea. Da Statul membru compensează scăderea printr-un transfer (maximum 5 %) din fondurile prevăzute în RDC pentru perioada 2021-2027 (articolul 26 din RDC). Da Statul membru compensează scăderea prin transferul unei serii de investiții în cadrul programelor politicii de coeziune pentru perioada 2014-2020. Da

5. Prezentare generală a posibilelor modificări ale planurilor

Se preconizează că modificările aduse planurilor inițiale se vor baza, în unele cazuri, pe cel puțin două și, uneori, pe trei temeiuri juridice, prezentate într-un singur act adițional. Tabelul de mai jos sintetizează procesul aplicabil. Ar trebui remarcat faptul că, în fiecare scenariu prezentat mai jos, se va aplica, de asemenea, obligația de a prezenta un capitol dedicat planului REPowerEU în conformitate cu articolul 21c din propunerea Comisiei.

Scenariu Temeiul juridic al MRR Statul membru propune măsuri suplimentare pentru a aborda obiectivele planului REPowerEU și pentru a beneficia de contribuția prevăzută la articolul 21a din Regulamentul privind MRR. Articolul 18 Statul membru propune măsuri suplimentare pentru a aborda obiectivele planului REPowerEU și pentru a beneficia de sprijin suplimentar sub formă de împrumut. Articolul 14 Statul membru propune măsuri suplimentare pentru a aborda obiectivele planului REPowerEU și efectuează un transfer de fonduri ale Uniunii în conformitate cu articolele 26 și 26a din Regulamentul privind dispozițiile comune și cu articolul 81a din Regulamentul privind planurile strategice PAC. Articolul 18 Statul membru propune măsuri suplimentare pentru a aborda obiectivele planului REPowerEU și pentru a beneficia de o revizuire în sens ascendent a contribuției financiare maxime și de sprijin suplimentar sub formă de împrumut. Articolele 14 și 18 Statul membru modifică PRR-ul pentru a solicita un împrumut în scopul: — compensării unei revizuiri în sens descendent a contribuției sale financiare maxime — și al finanțării de măsuri suplimentare pentru abordarea obiectivelor planului REPowerEU. Articolele 14 și 18 Statul membru modifică PRR-ul propunând măsuri suplimentare care să abordeze obiectivele planului REPowerEU și, în consecință: — să beneficieze de o revizuire în sens ascendent a contribuției financiare maxime; — să răspundă unei schimbări obiective a circumstanțelor care împiedică punerea în aplicare a anumitor măsuri. Articolele 18 și 21 Statul membru modifică PRR-ul propunând măsuri suplimentare care să abordeze obiectivele planului REPowerEU și care să le înlocuiască pe cele existente pentru: — a beneficia de sprijin suplimentar sub formă de împrumut; — a lua în considerare o schimbare obiectivă a circumstanțelor care împiedică punerea în aplicare a anumitor măsuri. Articolele 14 și 21 Statul membru modifică PRR-ul propunând măsuri suplimentare care să abordeze obiectivele planului REPowerEU și care să le înlocuiască pe cele existente pentru: — a beneficia de o revizuire în sens ascendent a contribuției financiare maxime; — a beneficia de sprijin suplimentar sub formă de împrumut; — a răspunde unei schimbări obiective a circumstanțelor care împiedică punerea în aplicare a anumitor măsuri. Articolele 14, 18 și 21 Statul membru modifică PRR-ul pentru a ține seama de o schimbare obiectivă a circumstanțelor care împiedică punerea în aplicare a anumitor măsuri prin adaptarea măsurilor afectate la noile provocări. Articolul 21

PARTEA II

ORIENTĂRI PRIVIND ELABORAREA ȘI PREZENTAREA ACTELOR ADIȚIONALE

Această secțiune oferă orientări generale cu privire la elaborarea și prezentarea actului adițional la un PRR adoptat, inclusiv cu privire la elaborarea capitolului dedicat planului REPowerEU. În prezenta parte, termenul „modificare” este utilizat pentru a acoperi toate modificările aduse PRR-ului adoptat, indiferent de temeiul juridic. În cazul în care își modifică planurile, statele membre ar trebui să furnizeze dovezi legate de îndeplinirea criteriilor de evaluare prevăzute în Regulamentul privind MRR, precum și informațiile actualizate prevăzute la articolele 18 și 21c din Regulamentul privind MRR.

Amploarea noilor informații furnizate ar trebui să fie proporțională cu modificările propuse în actul adițional. Dacă modificările propuse nu au niciun impact asupra unei secțiuni, nu este necesară completarea părții aferente din formular. Prezentarea capitolului dedicat planului REPowerEU poate fi comparată cu o componentă suplimentară pentru aceste reforme și investiții specifice. Nu va fi necesară restructurarea planului deja adoptat, iar repetițiile ar trebui evitate. Explicațiile referitoare la măsurile existente sprijinite prin MRR, precum și la măsurile care nu sunt sprijinite prin MRR pot fi limitate la minimul necesar, astfel cum se specifică mai jos.

Partea II este împărțită în două secțiuni principale: prima secțiune cuprinde orientări privind elaborarea capitolelor dedicate planului REPowerEU, iar a doua secțiune cuprinde orientări privind informațiile care ar trebui transmise ca parte a modificării generale a PRR-urilor.

I. Capitolul dedicat planului REPowerEU

1. Temeiul juridic și obiectivele planului REPowerEU

Propunerea Comisiei de regulament privind capitolele dedicate planului REPowerEU incluse în planurile de redresare și reziliență urmărește o mai bună adecvare a cadrului juridic corespunzător pentru a aborda obiectivele planului REPowerEU. Articolul 21c alineatul (1), astfel cum a fost propus, definește un set de obiective ale planului REPowerEU.

Pentru a îndeplini obiectivele planului REPowerEU, statele membre care decid să își modifice PRR-urile prezintă și un capitol dedicat planului REPowerEU. Prezentarea unui capitol dedicat planului REPowerEU poate fi combinată cu alte tipuri de modificări ale PRR-ului, astfel cum se explică în partea I.

Capitolul dedicat planului REPowerEU ar trebui să ofere o prezentare succintă a tuturor reformelor și investițiilor care urmează să fie implementate de un stat membru în vederea îndeplinirii obiectivelor planului REPowerEU. În practică, capitolul dedicat planului REPowerEU poate lua forma unei componente specifice a PRR-ului. Pe lângă includerea capitolului dedicat planului REPowerEU sub formă de componentă specifică a PRR-ului, modificarea acestuia din urmă ar trebui să fie însoțită și de alte informații prevăzute la articolele 18 și 21c din propunerea de regulament, care sunt prezentate în secțiunile I.2 și II de mai jos.

2. Conținutul capitolelor dedicate planului REPowerEU

A) Reformele și investițiile finanțate prin MRR incluse în capitolele dedicate planului REPowerEU

Statele membre ar trebui să includă în capitolul dedicat planului REPowerEU reformele și investițiile care contribuie la îndeplinirea obiectivelor planului REPowerEU. În această privință, ar trebui reamintit faptul că reformele și investițiile ar trebui să contribuie la abordarea eficace a tuturor provocărilor sau a unei părți semnificative a provocărilor identificate în recomandările relevante specifice fiecărei țări, inclusiv în recomandările specifice fiecărei țări care urmează să fie adoptate în cadrul ciclului semestrului european 2022, care se referă, printre altele, la provocările energetice cu care se confruntă statele membre.

Numai reformele și investițiile care contribuie la îndeplinirea obiectivelor planului REPowerEU sunt eligibile pentru finanțarea prevăzută la articolele 21a și 21b. Statele membre sunt, de asemenea, încurajate să sprijine măsurile respective prin împrumuturi acordate în cadrul MRR în temeiul articolului 14. Astfel cum se menționează la articolul 21c alineatul (1) din propunerea Comisiei de regulament, reformele și investițiile incluse în capitolul dedicat planului REPowerEU se referă la reforme și investiții care nu au fost incluse anterior în PRR-ul statului membru [astfel cum se menționează la articolul 21c alineatul (2) litera (a)] și care au fost concepute pentru a aborda obiectivele planului REPowerEU.

Capitolul dedicat planului REPowerEU poate, în circumstanțe limitate, să includă măsuri prezentate anterior în PRR-uri, însă măsurile respective ar trebui să fie extinse astfel încât să poată fi considerate măsuri „noi”. Sunt eligibile pentru finanțare suplimentară numai investițiile în cazul cărora modificările conduc la o îmbunătățire substanțială reflectată în modul de concepere și nivelul jaloanelor și țintelor, ceea ce duce la o creștere a performanței în momentul cuantificării economiilor de energie sau a economiilor în ceea ce privește consumul de combustibili fosili. De exemplu, un stat membru ar putea menține o măsură în cadrul unei componente existente, dar ar putea crește în mod semnificativ ținta prevăzută în capitolul dedicat planului REPowerEU pentru a beneficia de noul pachet financiar disponibil (de exemplu, o creștere a capacității de producție de energie electrică din surse regenerabile de la 1 000 MW la 1 300 MW ar fi prezentată ca o creștere de 300 MW).

Atunci când elaborează capitolele dedicate planului REPowerEU, statele membre ar trebui să se asigure că reformele și investițiile incluse în respectivele capitole sunt însoțite de un set corespunzător de jaloane și ținte.

Ar trebui stabilite investițiile și reformele care să fie incluse în capitolele dedicate planului REPowerEU pentru diversificarea ofertelor dincolo de oferta din Rusia și pentru reducerea cererii de gaze pe termen scurt, demonstrând spiritul de solidaritate în ceea ce privește securitatea aprovizionării. În acest scop, ele ar trebui să fie adaptate astfel încât să răspundă nevoilor de la nivel regional și național într-un mod eficient din punctul de vedere al costurilor și să țină seama de prezentarea generală a UE privind capacitatea de reacție pe termen scurt în cazul unor întreruperi ale aprovizionării cu gaze naturale pusă la dispoziția statelor membre.

Exemple de investiții care pot fi incluse în capitolele dedicate planului REPowerEU

Mai multe tipuri de investiții care contribuie la îndeplinirea obiectivelor planului REPowerEU ar putea fi sprijinite în cadrul MRR. În ceea ce privește investițiile în infrastructura de gaze, este important ca acestea să fie corelate cu rezultatele evaluării nevoilor suplimentare în materie de infrastructură energetică, astfel cum se prevede în Comunicarea Comisiei privind planul REPowerEU din 8 martie 2022 [COM(2022) 108 final] și cu discuțiile cu statele membre în cadrul grupurilor regionale la nivel înalt care funcționează în cadrul politicii TEN-E. În special, aceste investiții pot viza:

— creșterea capacității de producție de biometan durabil și de hidrogen din surse regenerabile sau fără combustibili fosili;

— urmărirea reducerii consumului de energie și de combustibili fosili (cumpătare energetică);

— accelerarea adoptării hidrogenului din surse regenerabile sau fără combustibili fosili în sectoarele greu de decarbonizat, prin facilitarea tranziției tehnologiilor către procese și aplicații pe bază de hidrogen;

— infrastructură pe bază de hidrogen, inclusiv conductele, depozitele și terminalele portuare.

— măsuri de eficiență energetică și de decarbonizare în sectoarele industriale, în special în ceea ce privește procesele de producere a energiei termice, sistemele de gestionare a cererilor și răspunsul părții de consum;

— scheme și tehnologii de renovare care sporesc eficiența energetică a clădirilor și decarbonizarea sectorului încălzirii, cum ar fi instalarea de pompe de căldură, sisteme centralizate de termoficare pe bază de surse regenerabile de energie, panouri fotovoltaice (PV) pe acoperișuri, instalații de stocare a energiei, termostate inteligente și izolare termică de calitate superioară;

— programe de promovare a auditurilor și a consilierii în materie de eficiență energetică pentru gospodării și întreprinderi;

— electrificarea proceselor industriale și a tehnologiilor de substituire pentru gazele utilizate în aplicații industriale de termoficare (în special căldură la temperatură joasă), de generare de energie termică sub formă de abur și pentru producția de materii prime;

— instalații pentru stocarea energiei și a gazelor;

— capacitatea de producție de energie din surse regenerabile;

— dezvoltarea sistemului național de distribuție și transport al energiei electrice;

— construirea de linii de interconexiune de energie electrică;

— infrastructura și instalațiile care permit diversificarea aprovizionării cu gaze a statelor membre, inclusiv terminale de GNL (cum ar fi unități flotante de stocare și regazeificare GNL), conducte de gaze și instalații de stocare a gazelor, precum și securitatea cibernetică a acestora;

— dezvoltarea lanțurilor valorice în ceea ce privește materiile prime esențiale, componente tehnologice și echipamente legate de tranziția verde;

— recalificarea și perfecționarea pentru a facilita realocarea lucrătorilor către noi locuri de muncă, în special în producția de energie din surse regenerabile și în alte sectoare ale economiei verzi;

— sprijin pentru electrificarea infrastructurii de transport, inclusiv a căilor ferate, și crearea de infrastructuri alternative de realimentare și reîncărcare pentru alimentarea vehiculelor de transport cu energie electrică sau cu hidrogen;

— vehicule de transport public cu emisii zero, care au un efect semnificativ și direct în ceea ce privește reducerea cererii de combustibili fosili.

În ceea ce privește măsurile care contribuie la securitatea aprovizionării, cum ar fi infrastructura și instalațiile energetice, liniile de interconexiune sau capacitățile de producție, statele membre sunt invitate să acorde atenție dimensiunii privind securitatea cibernetică a proiectelor pentru a diminua cât mai mult posibil potențialele riscuri de întrerupere a aprovizionării cu energie.

Exemple de reforme care pot fi incluse în capitolele dedicate planului REPowerEU

În plus, există diferite tipuri de reforme pe care statele membre le-ar putea lua în considerare pentru a spori la maximum impactul investițiilor implementate în cadrul planului REPowerEU. Printre acestea se numără:

— reforme care să accelereze procedurile de acordare a autorizațiilor pentru proiectele din domeniul energiei din surse regenerabile și să reducă la minimum timpul necesar pentru punerea lor în aplicare, precum și reforme legate de îmbunătățirea infrastructurii rețelelor, însoțite de măsurile necesare de consolidare a capacităților administrațiilor publice pentru a accelera procesul de soluționare a numărului mare de cereri de autorizare;

— calendare transparente pentru modernizarea rețelelor de distribuție și pentru licitațiile privind energia din surse regenerabile;

— sisteme de asigurare și de atenuare a riscurilor pentru investițiile în proiecte de dezvoltare/modernizare a sistemelor de termoficare bazate pe surse regenerabile de energie și a sistemelor centralizate de termoficare, scheme planificate de înlocuire a sistemelor de termoficare bazate pe combustibili fosili cu tehnologii bazate pe surse regenerabile de energie, stimulente fiscale pentru întreprinderi și consumatori pentru tranziția de la încălzirea pe bază de combustibili fosili la opțiuni cu emisii scăzute de dioxid de carbon (sisteme de termoficare pe bază de surse regenerabile de energie, sisteme centralizate de termoficare pe bază de surse regenerabile de energie, utilizarea de rețele industriale de încălzire și răcire care utilizează căldura reziduală) și utilizarea capacităților de producție de energie din surse regenerabile de la nivel local (5);

— stimulente pentru promovarea creării de locuri de muncă de calitate în domeniul producției de energie din surse regenerabile și în alte sectoare ale economiei verzi, inclusiv stimulente bine orientate și bine concepute pentru angajare și tranziție (6);

— reforme pentru sporirea flexibilității sistemului energetic, pentru a permite resurselor axate pe cerere să participe pe piețele energiei electrice și pentru a dezvolta stimulente pentru răspunsul părții de consum, inclusiv stocarea energiei;

— stimulente pentru perfecționarea forței de muncă existente și formarea de profesioniști calificați în sectorul construcțiilor, cum ar fi instalatori de sisteme de termoficare bazate pe surse regenerabile de energie;

— elaborarea unui cadru legislativ adecvat pentru producția, transportul și stocarea de hidrogen produs din surse regenerabile de energie sau fără combustibili fosili;

— stimulente pentru instalarea unor infrastructuri alternative de realimentare și reîncărcare pentru alimentarea vehiculelor de transport cu energie electrică sau hidrogen;

— elaborarea de informații prelucrate și de previziuni privind piața muncii și competențele forței de muncă, precum și adaptarea programelor de educație și formare la nevoile tranziției verzi.

Proiecte transfrontaliere și multinaționale care sprijină obiectivele planului REPowerEU

Statele membre sunt puternic încurajate să dezvolte și să consolideze inițiative transfrontaliere. Proiectele de interes comun (PIC), selectate în cadrul politicii privind rețelele transeuropene de energie (TEN-E), sunt eligibile pentru sprijinul acordat în cadrul Mecanismului pentru interconectarea Europei. În paralel cu proiectele de interes comun, Mecanismul pentru interconectarea Europei sprijină, de asemenea, proiectele transfrontaliere privind energia din surse regenerabile, dezvoltate de mai multe state membre pe baza mecanismelor de cooperare prevăzute în Directiva privind energia din surse regenerabile. Aceste proiecte contribuie deja la îndeplinirea obiectivelor planului REPowerEU prin furnizarea de energie din surse regenerabile ca alternativă la combustibilii fosili, prin reducerea dependenței de importuri și printr-o mai bună valorificare a potențialului de energie din surse regenerabile al Europei.

Statele membre ar trebui să acorde prioritate proiectelor care nu sunt finanțate în cadrul Mecanismului pentru interconectarea Europei atunci când analizează măsurile propuse pentru sprijin financiar suplimentar din sursele de finanțare prevăzute în planul REPowerEU în cadrul MRR. Statele membre sunt încurajate, în special, să ia în considerare posibilitatea finanțării prin Mecanismul de redresare și reziliență a unor proiecte suplimentare în domeniul gazelor, identificate în urma evaluării nevoilor de la nivelul infrastructurii, efectuată în scopul punerii în aplicare a planului REPowerEU. De exemplu, MRR poate juca un rol esențial în realizarea ambiției statelor membre de a dezvolta în continuare lanțuri valorice esențiale, în special în ceea ce privește transportul transfrontalier al energiei, hidrogenul produs din surse regenerabile de energie sau fără combustibili fosili și aprovizionarea cu materii prime critice.

B) Măsuri care contribuie la îndeplinirea obiectivelor planului REPowerEU deja incluse în PRR-uri

În vederea asigurării exhaustivității și autonomiei capitolelor dedicate planului REPowerEU, aceste capitole ar trebui să includă, de asemenea, o descriere a modului în care măsurile care figurează deja în PRR-urile adoptate contribuie la îndeplinirea obiectivelor planului REPowerEU [articolul 21c alineatul (2) litera (a) din Regulamentul privind MRR, astfel cum a fost modificat prin propunerea Comisiei].

Capitolele dedicate planului REPowerEU ar trebui să includă o listă a acestor măsuri, precum și o scurtă explicație a contribuției lor la îndeplinirea obiectivelor planului REPowerEU. Obiectivul nu este acela de a transfera măsurile din componentele existente către capitolul dedicat planului REPowerEU, de a evita o restructurare a întregului PRR și, eventual, de a afecta echilibrul și coerența acestuia, ci de a explica contribuțiile măsurilor existente la îndeplinirea obiectivelor planului REPowerEU.

În acest scop, se utilizează următorul tabel:

Numărul de referință FENIX Denumirea măsurii Contribuția la îndeplinirea obiectivelor planului REPowerEU Reduceri preconizate ale importurilor de combustibili fosili CX.RX Reforma taxării verzi Oferirea de stimulente întreprinderilor și persoanelor fizice pentru tranziția către vehicule cu emisii zero sau cu emisii scăzute va asigura un consum mai scăzut de combustibili fosili și, prin urmare, va reduce dependența de importurile străine de astfel de combustibili. CY.IY Renovarea clădirilor Renovarea a X milioane de metri pătrați, cu obiectivul de a crește cu cel puțin 30 % economiile de energie CZ.IZ Energie eoliană offshore Instalarea de turbine eoliene offshore cu o capacitate de 500 MW

C) Măsuri incluse în capitolul dedicat planului REPowerEU finanțate din alte surse decât MRR

Pentru a oferi o imagine cuprinzătoare a tuturor măsurilor care vor contribui la îndeplinirea obiectivelor planului REPowerEU, capitolul dedicat planului REPowerEU ar trebui să includă și măsuri importante finanțate din alte surse, fie la nivel național, fie la nivelul Uniunii, care să contribuie, de asemenea, la îndeplinirea obiectivelor planului REPowerEU. Este important de remarcat faptul că aceste măsuri nu vor fi luate în considerare pentru stabilirea pachetelor financiare disponibile în cadrul PRR. De asemenea, aceste măsuri nu fac obiectul cerințelor de audit și de control prevăzute în Regulamentul privind MRR.

Monitorizarea măsurilor incluse în capitolul dedicat planului REPowerEU care nu sunt finanțate prin MRR se va desfășura în principal în cadrul semestrului european. Pentru fiecare măsură inclusă în capitolul dedicat planului REPowerEU, finanțată din alte surse decât MRR, statele membre ar trebui să includă în respectivul capitol următoarele informații:

— denumirea măsurii;

— costul estimat și sursa (sursele) de finanțare;

— obiectivul măsurii și legătura cu obiectivele planului REPowerEU;

— modalitățile de punere în aplicare;

— principalele etape și calendarul de punere în aplicare aferent;

— impactul estimat al măsurii, de exemplu economiile/diversificările surselor de import de gaze, economiile globale de energie, capacitatea instalată de producție pentru energia din surse regenerabile, nivelul preconizat de reducere a emisiilor de GES;

— referința măsurilor din PRR, pe care le completează sau cu care este completat capitolul respectiv (dacă este cazul).

Statele membre ar trebui să ilustreze complementaritatea dintre măsurile incluse în capitolul lor dedicat planului REPowerEU. Acestea ar trebui să explice în special modul în care măsurile se consolidează reciproc.

Pe lângă descrierea tuturor măsurilor menționate în secțiunile de mai sus, capitolele dedicate planului REPowerEU ar trebui să explice modul în care combinarea tuturor acestor măsuri este coerentă, eficace și proporțională pentru îndeplinirea obiectivelor planului REPowerEU [articolul 21c alineatul (2) litera (c) din propunerea Comisiei de modificare a Regulamentului privind MRR].

— Ca răspuns la cerința privind „coerența”, se așteaptă ca statele membre să își prezinte raționamentul care stă la baza adăugării măsurilor incluse în capitolul dedicat planului REPowerEU la măsurile deja existente sau planificate. Statele membre ar trebui să explice motivul pentru care aceste măsuri acoperă lacunele rămase de la nivel național și/sau de la nivelul UE, care nu au fost abordate de măsurile anterioare.

— În ceea ce privește criteriul „eficacității”, ar trebui argumentat motivul și modul în care măsurile incluse în capitolul dedicat planului REPowerEU sunt, în general, adecvate pentru scopurile menționate mai sus.

— Pentru a oferi un argument satisfăcător privind „proporționalitatea”, statele membre ar trebui să descrie modul în care măsurile incluse în capitolul dedicat planului REPowerEU sunt proporționale cu ceea ce este necesar pentru îndeplinirea obiectivelor planului REPowerEU și modul în care o echilibrare a intereselor legitime sprijină măsurile în cauză.

Statele membre ar trebui să furnizeze o analiză cantitativă a contribuției măsurilor lor incluse în capitolul dedicat planului REPowerEU la atingerea țintei stabilite în planul REPowerEU.

3. Evaluarea capitolului dedicat planului REPowerEU

Astfel cum se prevede la articolul 21c alineatul (4) din propunerea de modificare a Regulamentului privind MRR, celelalte dispoziții ale Regulamentului privind MRR se aplică mutatis mutandis reformelor și investițiilor incluse în capitolul dedicat planului REPowerEU, cu excepția cazului în care se prevede altfel. În consecință, reformele și investițiile incluse în capitolul dedicat planului REPowerEU și finanțate în cadrul MRR vor constitui o parte integrantă a PRR-urilor. Acestea ar trebui să îndeplinească toate condițiile prevăzute la articolul 18 și să facă obiectul criteriilor de evaluare prevăzute la articolul 19 și în anexa V, cu excepția cazului în care se prevede altfel, în special în ceea ce privește marcarea digitală prevăzută la articolul 19 alineatul (3) litera (f) și la punctului 2.6 din anexa V la Regulamentul privind MRR.

A) Exceptarea de la obligația de a contribui la obiectivul digital de 20 %

Fără a aduce atingere celor menționate anterior, în conformitate cu articolul 21c alineatul (3) din propunerea de modificare a Regulamentului privind MRR, reformele și investițiile incluse în capitolele dedicate planului REPowerEU care urmează să fie finanțate în cadrul MRR vor face obiectul metodologiei de marcare digitală prevăzută la articolul 19 alineatul (3) litera (f) și în anexa VII la Regulamentul privind MRR, însă sprijinul pentru măsurile incluse în capitolul dedicat planului REPowerEU nu va fi luat în considerare la calcularea procentului pentru verificarea îndeplinirii obiectivului digital de 20 %. Având în vedere caracterul urgent și importanța fără precedent a provocărilor energetice cu care se confruntă Uniunea, o astfel de derogare este necesară pentru a se asigura că marcarea digitală nu reduce capacitatea statelor membre de a finanța măsurile care contribuie la îndeplinirea obiectivelor planului REPowerEU.

Cu toate că reformele și investițiile prezentate în capitolul dedicat planului REPowerEU sunt exceptate de la calcularea obiectivului digital, statele membre sunt invitate să propună investiții în domeniul digital, relevante pentru obiectivele planului REPowerEU. Astfel de investiții ar putea include, de exemplu:

— digitalizarea rețelelor energetice, inclusiv a rețelelor inteligente;

— implementarea de contoare inteligente, de sisteme inteligente de gestionare pentru alimentare inteligentă și de senzori corelați cu lucrări de renovare ce vizează asigurarea eficienței energetice;

— neutralitatea climatică a centrelor și rețelelor de date și reutilizarea căldurii reziduale;

— securitatea cibernetică a sistemului energetic, esențială din perspectiva securității aprovizionării;

— infrastructuri de date care să permită dezvoltarea pe scară largă a răspunsului părții de consum (de exemplu, cu spațiu european comun al datelor privind energia) și stocarea energiei;

— măsuri pentru digitalizarea transporturilor care sunt parțial dedicate reducerii emisiilor de GES;

— competențe sau aplicații digitale pentru a asigura capacitatea de acțiune a consumatorilor de energie.

În cele din urmă, pentru a susține ambițiile digitale ale MRR, marcarea digitală se va aplica în continuare întregului sprijin pentru măsurile propuse în PRR-urile revizuite care nu intră în domeniul de aplicare al articolului 21c alineatul (1) din Regulamentul privind MRR.

B) Criteriu de evaluare suplimentar legat de obiectivele planului REPowerEU

În plus, reformele și investițiile incluse în capitolele dedicate planului REPowerEU și finanțate în cadrul MRR vor fi evaluate pe baza unui al 12-lea criteriu suplimentar de evaluare, prevăzut în secțiunea 2.12 din anexa V la propunerea de modificare a Regulamentului privind MRR, în ceea ce privește contribuția lor efectivă la îndeplinirea obiectivelor planului REPowerEU. În conformitate cu anexa V la propunerea Comisiei, acest criteriu poate fi considerat îndeplinit dacă măsurile respective îndeplinesc unul dintre următoarele obiective:

— îmbunătățirea infrastructurii și a instalațiilor energetice pentru a răspunde nevoilor imediate în materie de securitate a aprovizionării cu petrol și gaze, în special pentru a permite diversificarea surselor de aprovizionare în interesul Uniunii în ansamblul său;

— creșterea eficienței energetice a clădirilor, decarbonizarea industriei, creșterea producției și a gradului de utilizare a biometanului durabil și a hidrogenului produs din surse regenerabile sau fără combustibili fosili și creșterea ponderii energiei din surse regenerabile;

— eliminarea blocajelor interne și transfrontaliere din calea transportului de energie, în special prin construirea de legături cu alte state membre, sau sprijinirea transportului cu emisii zero și a infrastructurii de transport, inclusiv a căilor ferate;

— sprijinirea obiectivelor de mai sus printr-o recalificare accelerată a forței de muncă pentru dobândirea de competențe verzi, precum și sprijinirea lanțurilor valorice ale materiilor prime esențiale și ale tehnologiilor legate de tranziția verde.

precum și următoarea condiție:

— Complementaritatea și contribuția semnificativă a reformelor și a investițiilor incluse în capitolul dedicat planului REPowerEU [articolul 21c alineatul (1)], împreună cu celelalte măsuri descrise [articolul 21c alineatul (2) literele (a) și (b)], la asigurarea diversificării aprovizionării cu energie în Uniune sau a reducerii dependenței de combustibilii fosili înainte de anul 2030.

C) Măsurarea impactului

Statele membre ar trebui să demonstreze că investițiile și reformele vor îndeplini obiectivele planului REPowerEU prin măsurarea:

— nivelului de reducere a importurilor de combustibili fosili din Rusia;

— nivelului estimat de reducere a importurilor de gaze din Rusia, exprimate în miliarde de metri cubi, prin măsuri echivalente;

— nivelului estimat de reducere a consumului de energie;

— gradului de modernizare a infrastructurii rețelelor în vederea descentralizării, a integrării pe piață sau a îmbunătățirii securității aprovizionării.

Capitolul dedicat planului REPowerEU ar trebui să includă un tabel care să indice natura fiecărei măsuri (și anume, măsuri noi sau modificate, măsuri existente din PRR, măsuri finanțate din alte surse) și impactul preconizat al acestora asupra reducerii importurilor de gaze naturale din Rusia, exprimate în miliarde de metri cubi.

Denumirea măsurii Reducerea preconizată a importurilor de gaze naturale din Rusia în 2027 comparativ cu 2019 (în miliarde de metri cubi) Reforma X Investiția Y Total

D) Principiul de „a nu prejudicia în mod semnificativ”

Conform propunerii Comisiei, măsurile de îmbunătățire a infrastructurii și a instalațiilor energetice pentru a răspunde nevoilor imediate în materie de securitate a aprovizionării cu petrol și gaze, în special pentru a permite diversificarea surselor de aprovizionare în interesul Uniunii în ansamblul său, nu vor trebui să respecte principiul de „a nu prejudicia în mod semnificativ”. Această dispoziție se referă în special la investițiile în dezvoltarea capacităților de producție de gaze și petrol esențiale pentru asigurarea unei reduceri foarte rapide a dependenței de furnizorii ruși. Această derogare vizează măsurile necesare pentru garantarea securității aprovizionării pe termen scurt și nu ar trebui să împiedice evoluția generală către îndeplinirea obiectivelor climatice pentru 2050, ținând seama de planurile naționale privind energia și clima.

Toate celelalte măsuri legate de obiectivele planului REPowerEU trebuie să respecte principiul de „a nu prejudicia în mod semnificativ”, în conformitate cu Regulamentul privind MRR. În general, respectarea principiului de „a nu prejudicia în mod semnificativ” sprijină îndeplinirea obiectivelor planului REPowerEU în conformitate cu următoarele principii directoare:

— măsurile pentru care există alternativă fezabilă din punct de vedere tehnologic și economic, cu impact redus asupra mediului, respectă, în general, principiul de „a nu prejudicia în mod semnificativ”, în special cele care nu se bazează pe combustibili fosili, cum ar fi sursele regenerabile de energie. Acest lucru nu numai că reduce dependența de importurile de combustibili fosili din Rusia, ci și îmbunătățește calitatea mediului;

— în cazul măsurilor pentru care nu există alternativă fezabilă din punct de vedere tehnologic și economic, cu impact redus asupra mediului, statele membre pot demonstra respectarea principiului de „a nu prejudicia în mod semnificativ” prin propunerea celor mai bune niveluri de performanță de mediu disponibile la nivel de sector. Aceasta poate include activități și active care utilizează o cantitate mai mică de combustibili fosili sau nu utilizează deloc combustibili fosili. Prin urmare, principiul de „a nu prejudicia în mod semnificativ” sprijină reducerea dependenței de importuri, contribuind astfel la îndeplinirea obiectivelor planului REPowerEU.

Aceste principii sprijină în special al doilea pilon al planului REPowerEU, care solicită investiții într-un sistem energetic integrat la nivelul Uniunii, bazat în mare parte pe energia din surse regenerabile și pe o eficiență energetică semnificativ mai mare, pentru a reduce dependența UE de combustibilii fosili.

Multe măsuri de sprijinire a obiectivelor planului REPowerEU au fost deja incluse în planurile de redresare și reziliență adoptate și au fost considerate conforme cu principiul de „a nu prejudicia în mod semnificativ”. Printre acestea se numără măsuri de promovare a energiei din surse regenerabile, de implementare a unei infrastructuri energetice flexibile adaptate exigențelor viitorului și de creștere a eficienței energetice. Pentru a facilita elaborarea planurilor modificate, exemplele de mai jos ilustrează modul în care se poate asigura respectarea principiului de „a nu prejudicia în mod semnificativ” în ceea ce privește obiectivul de atenuare a schimbărilor climatice pentru alte măsuri incluse în capitolul dedicat planului REPowerEU.

Decarbonizarea industriei: în cadrul MRR, în conformitate cu nota de subsol 27 din Orientările tehnice, măsura de sprijinire a instalațiilor acoperite de sistemul UE de comercializare a certificatelor de emisii (ETS) trebuie să atingă nivelul preconizat de emisii de GES care este semnificativ mai scăzut decât valorile de referință relevante (7) . Cu toate că pentru unele dintre aceste activități nu există alternative fezabile din punct de vedere tehnologic și economic, cu niciun impact asupra mediului sau cu impact redus asupra mediului, această abordare va sprijini reducerea gradului de utilizare a combustibililor fosili, reducând astfel dependența UE de importuri. Pentru producția de hidrogen, se încurajează utilizarea surselor regenerabile de energie.

Creșterea nivelului de electrificare : Orientările tehnice privind principiul de „a nu prejudicia în mod semnificativ” prevăd că măsurile care promovează creșterea nivelului de electrificare (de exemplu, a industriei, a transporturilor și a clădirilor) sunt considerate compatibile cu criteriul de „a nu prejudicia în mod semnificativ” în domeniul atenuării schimbărilor climatice, cu condiția ca statele membre să justifice faptul că nivelul de electrificare crescut este însoțit de o majorare a capacității de generare a energiei din surse regenerabile la nivel național. Statele membre pot include în planurile lor modificate măsuri (suplimentare) pentru a sprijini în continuare creșterea nivelului de electrificare a sectoarelor-cheie, care – combinată cu energia electrică din surse regenerabile – ar trebui să sprijine în mod direct obiectivele planului REPowerEU.

II. Orientări generale pentru modificarea PRR-urilor

Secțiunile de mai jos oferă o imagine de ansamblu a elementelor pe care statele membre ar trebui să le reflecte în planurile lor de redresare și reziliență modificate. Aceste orientări abordează întrebările cel mai frecvent adresate de statele membre și oferă îndrumări practice cu privire la modul de structurare a actului adițional la planul de redresare și reziliență în conformitate cu cerințele prevăzute la articolul 18 din Regulamentul privind MRR.

Pentru a asigura coerența între actul adițional prezentat și PRR, structura de mai jos respectă Orientările privind PRR-urile din ianuarie 2021. Statele membre sunt încurajate să utilizeze în continuare aceeași structură pentru planurile lor de redresare și reziliență și să limiteze modificările aduse secțiunilor existente din respectivele planuri.

1. Obiectivele modificărilor

În această secțiune, statele membre ar trebui să explice motivele care stau la baza modificărilor propuse ale PRR-urilor lor adoptate anterior.

Justificarea care trebuie furnizată va depinde de natura și de scopul acestor modificări, astfel cum se subliniază în partea I din prezentul document. Prin urmare, statele membre ar trebui să indice temeiul juridic pentru fiecare modificare, și anume, indiferent dacă aceasta se referă la o cerere de împrumut, o actualizare în temeiul articolului 18 alineatul (2) pentru a ține seama de contribuția financiară revizuită și/sau o modificare în temeiul articolului 21 ca urmare a unor circumstanțe obiective. Având în vedere timpul și resursele considerabile pe care Comisia și autoritățile naționale trebuie să le aloce acestui proces, fiecare stat membru este invitat să combine toate modificările preconizate ale planului său într-o singură cerere. Alegerea temeiului juridic va avea un impact asupra nivelului modificărilor pe care statele membre sunt în măsură să le aducă și asupra condițiilor pe care trebuie să le îndeplinească pentru ca PRR-urile modificate să obțină o evaluare pozitivă. În cazul în care revizuirea este motivată de mai multe motive, statul membru va trebui să precizeze în mod clar modul în care îndeplinește condițiile și să furnizeze justificările aferente fiecăreia dintre acestea [de exemplu, nevoi financiare suplimentare pentru a solicita împrumut în temeiul articolului 14 și circumstanțe obiective care împiedică punerea în aplicare a (unei părți a) planului în temeiul articolului 21].

A) Un răspuns cuprinzător și echilibrat în mod adecvat la situația economică și socială/contribuția la cei șase piloni

PRR-ul modificat ar trebui să reprezinte în continuare un răspuns cuprinzător și echilibrat în mod adecvat la situația economică și socială și să contribuie în mod corespunzător la cei șase piloni menționați la articolul 3 din Regulamentul privind MRR. Modificările aduse planului inițial ar trebui să mențină acest echilibru sau, în cazul în care îl modifică, să fie justificate prin demonstrarea faptului că acest lucru este în concordanță cu noile provocări întâmpinate și/sau cu noile alocări financiare ale statului membru. În acest scop, statele membre ar trebui să descrie modul în care PRR-ul modificat reprezintă în continuare un răspuns cuprinzător și echilibrat în mod adecvat la situația economică și socială a statului membru în cauză. În cazul în care modificările aduse planului sunt marginale, statele membre pot pur și simplu să presupună că contribuția la cei șase piloni continuă să fie echilibrată, fără a fi nevoie să se furnizeze explicații suplimentare detaliate.

Statele membre ar trebui să coreleze noile măsuri cu pilonii relevanți, explicând modul în care măsurile vor contribui la pilonii respectivi. În cazul în care planul modificat elimină sau reduce anumite măsuri, acesta ar trebui să explice modul în care contribuția globală a planului la pilonii afectați va fi în continuare suficientă. Dacă este cazul, această explicație ar trebui să stabilească o legătură între măsurile eliminate și orice măsură nouă propusă ca înlocuitor al celor dintâi, cu referire la pilonii afectați.

Explicațiile furnizate ar trebui să țină seama în mod corespunzător de noile evoluții din statele membre sau din politicile UE care afectează cei șase piloni. Statele membre sunt încurajate în special să țină seama de impactul celor mai recente evoluții geopolitice asupra contribuției planului la pilonul privind tranziția verde, având în vedere obiectivele planului REPowerEU. În acest context, actele adiționale cu măsuri suplimentare care acoperă doar unul sau doi piloni sunt acceptabile în măsura în care acest lucru este justificat de noile provocări cu care se confruntă statele membre.

B) Legătura cu recomandările specifice fiecărei țări și cu semestrul european

Planul de redresare și reziliență modificat ar trebui să țină seama de toate provocările identificate în recomandările relevante specifice fiecărei țări, inclusiv cele prezentate în cadrul ciclurilor semestrului european 2019 și 2020 și în cadrul ciclurilor ulterioare ale semestrului până la data transmiterii PRR-ului modificat (8). Recomandările specifice fiecărei țări emise în cadrul ciclului 2022 vor fi deosebit de relevante. Rapoartele de țară pentru 2022 analizează punerea în aplicare a măsurilor incluse în PRR-uri și identifică principalele provocări nesoluționate sau emergente care nu sunt suficient acoperite în respectivele planuri și care stau la baza recomandărilor specifice fiecărei țări pentru 2022.

Astfel cum s-a subliniat în secțiunea I, revizuirile în sens descendent ale contribuției financiare maxime nu afectează necesitatea de a aborda toate recomandările specifice fiecărei țări sau o parte semnificativă a acestora. Prin urmare, un PRR modificat ar trebui să mențină același nivel de ambiție ca planul adoptat anterior.

Statele membre care solicită un împrumut sau pentru care contribuția financiară maximă în cadrul MRR crește (în mod substanțial) trebuie să țină seama de întregul set de recomandări specifice fiecărei țări pentru 2019, 2020 și 2022 atunci când aduc completări la planurile inițiale. Această obligație se aplică în special nevoilor suplimentare de reformă și de investiții identificate în cadrul semestrului european 2022, inclusiv celor legate de necesitatea reducerilor dependențelor energetice. Prezentarea actelor adiționale reprezintă, de asemenea, o oportunitate de a aborda provocările identificate în cadrul ciclurilor semestrului european anterioare, care nu sunt abordate sau sunt abordate doar parțial sau nu sunt abordate în PRR-ul adoptat.

Pentru elaborarea actelor adiționale, statele membre ar trebui să se asigure că impactul modificărilor propuse asupra sustenabilității finanțelor publice este în concordanță cu recomandările specifice fiecărei țări pentru 2022 referitoare la aspecte bugetare și bugetar-structurale, aprobate de Consiliu. În plus, atunci când evaluează și prezintă impactul bugetar al modificărilor propuse ale PRR-urilor lor, statele membre a căror monedă este euro ar trebui să se asigure că măsurile actualizate din PRR-uri sunt în concordanță cu prioritățile identificate în cea mai recentă recomandare privind politica economică a zonei euro, adoptată de Consiliu.

C) Impactul global al planului de redresare și reziliență

În conformitate cu Orientările din 2021 privind planurile de redresare și reziliență, statele membre ar trebui să explice în ce măsură se preconizează că modificările propuse vor modifica impactul global al PRR-urilor lor. Această explicație ar trebui să prezinte impactul preconizat al PRR-ului modificat în ansamblu, ținând seama de măsurile adăugate sau eliminate. Pentru aplicarea Orientărilor din 2021 privind planurile de redresare și reziliență, ar trebui reflectate următoarele elemente:

— perspectivele macroeconomice și sociale;

— impactul macroeconomic și social al PRR-ului;

— durabilitatea;

— coeziunea.

Statele membre sunt invitate să furnizeze cifre actualizate cu privire la impactul PRR-urilor lor modificate, în măsura în care acestea s-au modificat în mod semnificativ față de cele prezentate în cadrul PRR-urilor adoptate anterior. În acest sens, statele membre se pot baza pe informațiile furnizate în cadrul programele lor naționale de reformă și pot utiliza referințe încrucișate, dacă este necesar. Amploarea noilor informații furnizate ar trebui să fie proporțională cu modificările propuse în actul adițional.

D) Coerența

Impactul modificărilor propuse asupra coerenței PRR-ului modificat ar trebui prezentat prin explicarea interacțiunilor dintre măsurile noi sau modificate și cele incluse în PRR-ul adoptat anterior, făcându-se trimitere atât la măsurile menținute, cât și la cele eliminate din planul modificat. De asemenea, statele membre sunt invitate să explice modul în care se menține echilibrul general între reforme și investiții. Măsurile noi sau modificate nu ar trebui să creeze inconsecvențe și nu ar trebui să afecteze coerența globală a PRR-ului.

E) Egalitatea de gen și egalitatea de șanse pentru toți

Statele membre ar trebui să descrie modul în care modificările afectează contribuția planurilor lor de redresare și reziliență modificate la obiectivele privind egalitatea de gen și egalitatea de șanse pentru toți. În contextul evoluțiilor recente, atenuarea riscurilor de sărăcie energetică este de o importanță vitală.

În acest scop, statele membre ar trebui să urmeze Orientările din 2021 privind planurile de redresare și reziliență, reflectând totodată evoluțiile recente, de exemplu prin:

— analizarea modalităților optime de a integra aceste obiective în procesul de punere în aplicare și de monitorizare, ținând seama de experiența acumulată până în prezent în punerea în aplicare a planurilor lor;

— asigurarea implicării organismelor de promovare a egalității și de combatere a discriminării în punerea în aplicare a planurilor de redresare și reziliență, de exemplu ca parte a organismelor de monitorizare relevante;

— o mai bună reflectare a acestor obiective în cadrul jaloanelor și țintelor revizuite, de exemplu prin defalcarea acestora în funcție de gen, vârstă, dizabilitate sau origine rasială sau etnică, acolo unde este posibil.

Amploarea noilor informații furnizate ar trebui să fie proporțională cu modificările propuse în actul adițional.

F) Proiecte transfrontaliere și multinaționale

Majoritatea planurilor de redresare și reziliență adoptate includ inițiative multinaționale sau transfrontaliere. Acestea includ în special participarea la proiecte importante de interes european comun (PIIEC), în conformitate cu normele UE privind ajutoarele de stat. În contextul posibilei revizuiri a planurilor lor de redresare și reziliență, statele membre sunt puternic încurajate să ia în considerare consolidarea sprijinului acordat inițiativelor transfrontaliere sau multinaționale, în special celor aliniate la obiectivele planului REPowerEU.

G) Ajutoarele de stat

Normele privind ajutoarele de stat se aplică integral reformelor și investițiilor suplimentare sau revizuite. Fiecărui stat membru îi revine responsabilitatea de a se asigura că aceste reforme și investiții sunt conforme cu normele UE privind ajutoarele de stat și că respectă procedurile aplicabile în materie de ajutoare de stat. Pentru elaborarea planurilor lor de redresare și reziliență, statele membre trebuie să țină seama de cadrul de reglementare privind ajutoarele de stat, inclusiv de Orientările din 2022 privind ajutoarele de stat pentru climă, protecția mediului și energie („CEEAG”) (9). În plus, Regulamentul general de exceptare pe categorii de ajutoare (RGECA) declară anumite categorii de ajutoare de stat ca fiind compatibile cu tratatul, cu condiția ca acestea să îndeplinească o serie de cerințe clare, și scutește aceste categorii de ajutoare de obligația de a fi notificate în prealabil Comisiei și de a primi aprobarea acesteia. De exemplu, în ceea ce privește măsurile care contribuie la obiectivele planului REPowerEU, statele membre sunt încurajate să ia în considerare dispozițiile secțiunii 4 din RGECA referitoare la ajutoarele pentru cercetare, dezvoltare și inovare și ale secțiunii 7 privind ajutoarele pentru protecția mediului.

Cadrul temporar de criză pentru măsuri de ajutor de stat adoptat de Comisie la 23 martie 2022 pentru a sprijini economia UE în contextul invaziei Ucrainei de către Rusia poate fi, de asemenea, relevant pentru evaluarea ajutoarelor de stat pentru măsurile din cadrul MRR, în cazul cărora ajutoarele remediază efectele economice ca urmare a agresiunii Rusiei împotriva Ucrainei.

În conformitate cu Orientările și modelul planurilor de redresare și reziliență din 2021, statele membre sunt invitate să precizeze în planurile lor de redresare și reziliență actualizate pentru fiecare reformă și investiție nouă sau revizuită dacă consideră că măsura necesită o notificare a ajutorului de stat și, în caz afirmativ, să furnizeze o indicație cu privire la momentul notificării prealabile și al notificării. În cazul în care statul membru consideră că măsura nu necesită o notificare, acesta ar trebui să includă o trimitere la decizia existentă de autorizare a ajutoarelor de stat sau la dispozițiile din RGECA sau din alte regulamente de exceptare pe categorii considerate aplicabile măsurii, cu justificările subiacente sau o descriere a motivelor pentru care măsura nu este considerată ajutor de stat. Atunci când anticipează calendarul pentru îndeplinirea jaloanelor și țintelor relevante, statele membre trebuie să asigure suficient timp pentru ca Comisia să aprobe orice ajutor de stat care ar putea fi prezent în măsurile de investiții relevante și care necesită o notificare a ajutorului de stat. Comisia este pregătită să ofere orientări preliminare statelor membre cu privire la conformitatea fiecărei investiții prevăzute în planurile lor de redresare și reziliență modificate cu cadrul de reglementare privind ajutoarele de stat. Statele membre sunt încurajate să comunice Comisiei calendarul lor de notificare (prealabilă) pentru a asigura un timp suficient de anticipare.

Pe baza experienței anterioare în ceea ce privește măsurile incluse în planurile de redresare și reziliență și revizuite din punctul de vedere al ajutoarelor de stat, comunicarea din timp cu serviciile Comisiei pentru elaborarea planurilor de redresare și reziliență este fundamentală pentru o evaluare rapidă a ajutoarelor de stat pentru măsurile notificate. Statele membre sunt invitate să se angajeze în discuții cu serviciile Comisiei pentru a beneficia pe deplin de posibilitățile oferite de diferitele cadre privind ajutoarele de stat pentru a concepe măsuri în conformitate cu normele aplicabile.

2. Descrierea modificărilor

În conformitate cu Orientările și modelul planurilor de redresare și reziliență din 2021, această secțiune ar trebui structurată pentru fiecare componentă. Secțiunea ar trebui prezentată numai pentru acele componente pentru care se efectuează modificări. În această secțiune nu ar trebui repetate informațiile furnizate în alte secțiuni, ci ar trebui indicate modificările aduse în comparație cu planul de redresare și reziliență adoptat anterior (cu trimiteri exacte la secțiunile și măsurile relevante).

Statele membre se pot baza pe componentele existente pentru adăugarea câtorva reforme și investiții cu același subiect (de exemplu, o măsură nouă de renovare a clădirilor poate fi adăugată la o componentă existentă privind renovarea energetică). Statele membre pot adăuga, de asemenea, componente complet noi în cazul unor investiții și reforme noi cu priorități diferite.

A) Descrierea reformelor și a investițiilor

Pentru fiecare componentă în cazul căreia există modificări ale măsurilor subiacente, statele membre ar trebui să indice investițiile sau reformele „adăugate”, „eliminate” sau „modificate” în comparație cu planul de redresare și reziliență pe baza căruia a fost adoptată decizia de punere în aplicar